Poliisi vahvistaa, että kauppaliikkeessä on ollut väkivallanteko.

Kolmekymppinen tamperelaismies on hyökännyt alle 10-vuotiaan lapsen kimppuun tamperelaisessa automarketissa.

Mies yritti poliisin mukaan puukottaa lasta kahteen kertaan ylävartaloon.

Paikalla olleet kuvailevat tilannetta kaoottiseksi ja järkyttäväksi.

Turtolan Citymarketissa oli keskiviikkona väkivaltainen välikohtaus. Poliisi tutkii asiaa. JUHA VELI JOKINEN

Tampereella sijaitsevassa Turtolan Citymarketissa on ollut huomiota herättävä poliisitehtävä keskiviikkona kello 13 jälkeen.

Sisä-Suomen poliisi vahvisti kello 14:n jälkeen, että tehtävä oli yhä meneillään. Iltalehdelle tulleiden ensitietojen perusteella poliisitehtävä liittyy jonkinlaiseen väkivallantekoon tai sen uhkaan.

Poliisi kommentoi kello 15.23, että paikalla ei ole enää minkäänlaista vaaratilannetta.

– Tilanne on ohi ja selvitykset aivan alkuvaiheessa. Siellä on tapahtunut välikohtaus, jonka vuoksi yksi ihminen on kiinni ja pari asianomistajaa kuultavana, rikosylikomisario Jari Kinnunen sanoo.

Rikosylikomisario vahvistaa, että tilanteessa on sekä uhattu että käytetty väkivaltaa. Iltalehden tietojen mukaan hyökkäyksessä on käytetty teräasetta.

Mies hyökkäsi puukon kanssa

Kello 16.26 poliisi tiedotti, että kyse oli puukotuksesta. Lapsen kanssa kaupassa asioinut isä sai lieviä vammoja. Alle 10-vuotiasta poikaa yritettiin puukottaa kahdesti ylävartaloon.

Poliisi tutkii juttua ainakin tapon yrityksenä. Vuonna 1990 syntynyt tamperelaismies hyökkäsi kohti lasta ja miestä. Isä onnistui estämään toisen iskun, mutta loukkaantui itse välikohtauksesta. Poika ei saanut vammoja, mutta puukottaja rikkoi veitseniskulla hänen talvitakkinsa. Isän vammat ovat lieviä.

Tilanteeseen tuli ulkopuolinen mies, jolloin hyökkääjä saatiin luopumaan aikeistaan. Siviilit pitivät epäiltyä aloillaan, kunnes poliisi tuli paikalle.

Turtolan Citymarketista kerrotaan, ettei kauppa kommentoi asiaa, vaan tiedotusvastuu on ainoastaan poliisilla.

Paikalla oleva Iltalehden toimittaja kertoo, että väkivallanteko tapahtui silminnäkijöiden mukaan kaupan sisällä hyllyväleissä. Paikalla oli useita 20-30-vuotiaita henkilöitä. Toistaiseksi ei ole tiedossa, kuinka monta tekijää tai uhria on.

Paikalla oli mittavasti Pirkanmaan pelastuslaitoksen ensihoitohenkilöstöä sekä myös sosiaalipuolen työntekijöitä.

Selkkauksen tapahtumapaikalla ei ollut nähtävissä verta. JUHA VELI JOKINEN

”Tämä järkyttää”

Paikalla olevat henkilöt kuvailivat tilannetta järkyttäväksi. Vastaan tulleet asiakkaat kertovat, että välikohtaus tuntui väkivaltaiselta ja tapahtumat etenivät ”kaoottisesti”.

– Henkilökunta rauhoitti asiakkaita. Apua tuli hetkessä, kertoo vanhempi naishenkilö, joka asioi kaupassa.

– Saamme keskusteluapua ja olemme puineet asiaa jo tapahtumien jälkeen. Tämä järkyttää myös meitä, sanoo nimettömänä pysyttelevä Citymarketin myyjä.

Poliisin mukaan paikalla olleet voivat pyytää kriisiapua sosiaalipäivystyksestä. Puhelinnumero on 0500 625 990.

Olitko paikalla? Teidätkö tapauksesta jotain? Ota yhteyttä toimitukseen sähköpostitse osoitteeseen il.toimitus@iltalehti.fi tai WhatsAppissa numeroon 040 778 4854.